དགའ་ལྡན་ཁྲི་ཐོག་ཞེ་ལྔ་པ་ཅོ་ནེ་འཇམ་དབྱངས་ཚུལ་ཁྲིམས་དར་རྒྱས་
དགའ་ལྡན་ཁྲི་ཐོག་ཞེ་ལྔ་པ་ཅོ་ནེ་འཇམ་དབྱངས་ཚུལ་ཁྲིམས་དར་རྒྱས་ནི། ཙོང་ཁ་དང་མི་རིང་པ་མདོ་སྨད་ཅོ་ནེ་དགའ་ལྡན་བཤད་སྒྲུབ་གླིང་དང་འདབས་འབྲེལ་ཞོ་བཟང་བྱ་བའི་ཡུལ་དུ་རབ་བྱུང་བཅུ་གཅིག་པའི་ཆུ་སྤྲེལ་༡༦༣༢ལོར་བལྟམས། མཚོ་ཁྲི་ཤོར་རྒྱལ་མོའི་འགྲམ་བཙན་གདོང་དམར་གྱི་སའི་ཆར་བྱ་ཁྱུང་མཁན་པོ་ནོ་མོན་ཁང་དོན་ཡོད་རྒྱལ་མཚན་གྱིས་མཁན་པོ་དང༌། ནོ་ཡོན་ཆོས་རྗེ་རྒྱལ་མཚན་དཔལ་བཟང་གིས་ལས་སློབ་མཛད་དེ་བླ་ཆེན་དགོངས་པ་རབ་གསལ་ནས་བརྒྱུད་པ་སྨད་འདུལ་ལུགས་ཀྱི་སྡོམ་རྒྱུན་ལས་རབ་ཏུ་བྱུང༌། མཚན་ཚུལ་ཁྲིམས་དར་རྒྱས་སུ་གསོལ། རིམ་གྱིས་དབུས་སུ་ཐུགས་གཉེར་དུ་ཕེབས་ཏེ་སེ་ར་ཐེག་ཆེན་གླིང་གི་གྲྭ་ཚང་སྨད་དུ་ཞུགས། རྒྱུ་མཚན་ཉིད་ཀྱི་ཐེག་པར་ཐུགས་གཉེར་ཡང་དག་པ་མཛད་པས་རྩོད་པའི་མཁས་པའི་གོ་སར་བརྙེས། པཎ་ཆེན་བློ་བཟང་ཆོས་རྒྱན་གྱི་དྲུང་ནས་སྨད་འདུལ་ལུགས་ཀྱི་དགེ་སློང་གི་སྡོམ་པ་ཞུས། དཔལ་ལྡན་སྟོད་རྒྱུད་གྲྭ་ཚང་དུ་འབྲས་བུ་སྔགས་ཀྱི་ཐེག་པ་ལ་ཐོས་བསམ་མཛད་བཞིན་པའི་དུས་ྋགོང་ས་ལྔ་པ་ཆེན་པོས་བཀའ་ཕེབས་ཏེ། དགུང་ལོ་སུམ་ཅུའི་ཐོག་༡༦༦༡རྒྱུད་སྨད་གྲྭ་ཚང་གི་འཆད་ཉན་སློབ་དཔོན་དུ་ཕེབས། ལོ་བཅུ་བཞིའི་རིང་བསྐྱངས། དེའི་རིང་འཆད་ཉན་འཕེལ་བའི་ཐབས་ལ་ཤིན་ཏུ་དམར་བར་མཛད་པས་གཞུང་ལུགས་སྤྱི་དང་བྱེ་བྲག་ལ་མཁས་པའི་དགེ་བའི་བཤེས་གཉེན་མང་དུ་ཐོན་ཞིང་རྟེན་བཞེངས་སོགས་ཕྱག་རིས་རླབས་ཆེ། ༡༦༧༤ལོར་རྒྱུད་ཀྱི་མཁན་ཁྲི་ལས་ཟུར་རྗེས་ཐུགས་སྨོན་རྣམ་པར་དག་པའི་མཚམས་སྦྱོར་ལ་བརྟེན་འཇམ་མགོན་ཆོས་ཀྱི་རྒྱལ་པོ་ཙོང་ཁ་པའི་གདན་ས་འོལ་ཁ་རྫིང་ཕྱིའི་མཁན་པོར་ཕེབས་ཏེ་འགྲོ་དོན་རྒྱ་ཆེར་འཕེལ། མེ་འབྲུག་༡༦༧༦ལོར་གོང་ས་ལྔ་པ་ཆེན་པོའི་བཀའ་དགོངས་བཞིན་སོག་ཡུལ་ཨོ་རོད་དུ་སེ་ཆེན་རྒྱལ་པོ་དང་གཡོན་རུ་དབེན་ས་དགའ་ལྡན་ཧོར་ཐའི་ཇིའི་གཉིས་དམག་འཁྲུག་གི་ཡོ་ལོངས་བྱུང་བར་འདུམ་སྒྲིག་ཏུ་བྱོན་ འཐབ་རྩོད་ཁོལ་བུ་དུ་མ་འདུམས་པ་དང༌། མུ་གེས་མནར་བའི་སེམས་ཅན་མང་པོ་སྡུག་བསྔལ་ལས་བསྐྱབས། དད་འདུན་ཅན་དུ་མར་ཆོས་བཀའ་གནང་བས་མཚོན། བསྟན་འགྲོ་ལ་སྨན་པའི་འགྲོ་དོན་རྒྱ་ཆེར་བསྐྱངས་ནས་དབུས་སུ་ཕྱིར་ཕེབས། དགུང་ལོ་ཞེ་བདུན་པར་སླར་ཡང་གོང་ས་ལྔ་པ་ཆེན་པོའི་དྲུང་ནས་སྟོད་འདུལ་ལུགས་ཀྱི་དགེ་སློང་གི་སྡོམ་པ་ཞུས། དགུང་ལོ་ཞེ་གསུམ་པ་རབ་བྱུང་བཅུ་གཅིག་པའི་ཤིང་ཡོས་༡༦༧༥ལོར་ཤར་པ་བྱམས་པ་བཀྲ་ཤིས་དགའ་ལྡན་ཁྲི་ལ་ཕེབས་ཤུལ་དུ་ཤར་རྩེ་ཆོས་རྗེའི་ཁྲིར་ཕེབས་ནས་འགྲོ་དོན་རྒྱ་ཆེར་སྐྱོང་བཞིན་པའི་མུར། བཀའ་འབྲེལ་ལྟར་ཤར་ཕྱོགས་རྒྱ་ནག་གི་ཡུལ་གྲུར་ཕེབས། དེར་ཐན་པ་ཆེན་པོ་བྱུང་བའི་སྐབས་དང་འཁེལ་བར་གོང་མའི་རེ་དགོངས་བཞིན་ཆར་འབེབས་མཛད་པས་ཆར་ཆུ་ཤིན་ཏུ་འབེལ་བ་བྱུང་བས་གོང་མ་ཐུགས་མཉེས་ཏེ་སྲི་ཞུ་དང་ཕུད་འདུད་རྒྱ་ཆེར་ཞུས། སླར་དབུས་སུ་ཞབས་སོར་འཁོད་དེ། བསམ་གླིང་སླེབ་རི། ཚལ་གུང་ཐང༌། གསང་སྔགས་མཁར་སོགས་གདན་ས་གཞན་ཡང་དུ་མ་བསྐྱངས། རྟེན་བརྟེན་པ་རྙིང་པའི་ཞིག་གསོ་དང་གསར་བསྐྲུན་མང་པོ་མཛད། ཆོས་དང་ཟང་ཟིང་གིས་འགྲོ་དོན་རྒྱ་ཆེར་བསྐྱངས། དགུང་ལོ་ང་བཞི་པ་ཤིང་མོ་གླང་༡༦༨༥ལོ་ལ་རྒྱལ་བ་གཉིས་པ་ཤར་ཙོང་ཁ་པ་བློ་བཟང་གྲགས་པའི་དཔལ་གྱི་མི་འཇིགས་སེང་གེའི་ཁྲི་ཆེན་པོར་ཞབས་ཟུང་གི་པདྨོ་བཀོད། ཁྲི་ཐོག་ལོ་གྲངས་མ་རྫོགས་བར་ལྷ་ས་སྨོན་ལམ་ཆེན་མོའི་གྲལ་དབུ་སོགས་མཛད་པ་མཐའ་དག་ཚུལ་བཞིན་བསྐྱངས། ཕྲ་མོའི་སྙན་ཚུལ་ཙམ་གྱིས་ཀྱང་མ་གོས་པར་ཕྱོགས་བྲལ་འགྲོ་བའི་རེ་འདོད་ཅིག་ཅར་དུ་བཀང༌། བདེ་ཆེན་གསང་སྔགས་མཁར་གྱི་འདུ་ཁང༌། དགའ་ལྡན་དྲི་གཙང་ཁང་སོགས་རྟེན་དང༌། སྐུ་བྲིས་འབུར། དངུལ་གདུང༌། བཀའ་འགྱུར་སོགས་བརྟེན་པ་འགངས་ཆེ་དུ་མ་བཞེངས། སྔ་ཕྱིར་ཕྱག་ན་པདྨོ་ངུར་སྨྲིག་གར་རོལ་ལྔ་པ་ལ་འཇམ་དབྱངས་ཆོས་སྐོར་གྱིས་མཚོན་པའི་ཟབ་ཆོས་སོགས་མང་དུ་གསན། དགུང་ལོ་རེ་གཅིག་པ་ཆུ་སྤྲེལ་༡༦༩༢ལོར་ཁྲི་ཐོག་ལོ་གྲངས་གཙང་ནས་རང་ཉིད་ཀྱི་གདན་ས་འོལ་ཁ་རྫིང་ཕྱི་ལ་ཕྱིར་ཕེབས་ཏེ་ཟབ་པ་དང་རྒྱ་ཆེ་བའི་ཆོས་འཁོར་བསྐོར་བཞིན་ཟུར་དུ་བཞུགས། རབ་བྱུང་བཅུ་གཉིས་པའི་ཤིང་ཁྱི་༡༦༩༤ལོའི་ཟླ་བ་གཉིས་པའི་ཚེས་བཅོ་བརྒྱད་ཉིན་ཐུགས་སྨོན་གྱི་མཚམས་སྦྱོར་དམ་པོས་བཅིངས་སྟབས། ྋགོང་ས་ལྔ་པ་ཆེན་པོའི་གསང་བའི་དགོངས་རྫོགས་ཚོགས་མཆོད་ཆེན་མོའི་ཐོག་མའི་གྲལ་དབུ་མཛད་པ་སོགས་རྣམ་དཀར་གྱི་འཕྲིན་ལས་ནམ་མཁའི་མཐའ་ཁྱབ་ཏུ་བརྟས། དགུང་ལོ་ང་ལྔ་པ་རབ་བྱུང་བཅུ་གཉིས་པའི་ཤིང་ཕག་༡༦༩༥ལོར་ཁྲི་ཆེན་སྦྱིན་པ་རྒྱ་མཚོ་གློ་བུར་ཞི་བར་གཤེགས་པའི་ཚབ་ཏུ་ཤར་རྩེ་ཆོས་རྗེ་སྤོ་འབོར་བློ་བཟང་ཆོས་འཕེལ་གསེར་ཁྲིར་འཁོད་དགོས་ཀྱང་ཁོ་བ་མངའ་རིས་མཐོ་ལྡིང་དུ་ཕྱོགས་དེའི་རྒྱལ་བློན་རྣམས་ཀྱིས་ཡུན་རིང་བཞུགས་དགོས་ཚུལ་དང༌། གལ་ཏེ་ཕྱིར་ཕེབས་ཀྱི་དབང་བཏང་ཡང་བྱང་རྩེ་མངོན་དགའ་སྤྲུལ་སྐུའང་གློ་བུར་དུ་གཤེགས་ཤིང་བྱང་རྩེའི་གསར་དུ་འཁོད་འཕྲལ་མངའ་རིས་སུ་ཕེབས་དགོས་སྟབས་དུས་མ་འགྲིག་པའི་གནས་དུས་ཀྱི་བསྐལ་བས་ཁྲི་སྒང་སྟོང་པ་ལ་བརྟེན། ལོ་དེར་སླར་ཡང་རྗེ་ཉིད་ཐུགས་སྨོན་རྣམ་པར་དག་པའི་མཐུ་དཔལ་རྨད་དུ་བྱུང་བ་ལ་བརྟེན་དགའ་ལྡན་གསེར་ཁྲིར་ཞབས་ཟུང་གི་པདྨོ་བཀོད། ལོ་དེའི་བོད་ཟླ་དགུ་པའི་ནང་རྒྱལ་དབང་ཚངས་དབྱངས་རྒྱ་མཚོ་མོན་ནས་དབུས་སུ་གདན་དྲངས་ཏེ་པོ་ཏ་ལར་ཁྲི་སྟོན་མཛད་སྒོ་སྐབས། སྡེ་སྲིད་སངས་རྒྱས་རྒྱ་མཚོས་ལྔ་པ་ནས་དྲུག་པར་འཕོས་པའི་གཏམ་རབ་གསལ་གེར་གྱི་སྙེ་མ་གླེགས་བམ་དང་པོ་ལས། ཚེས་ཉེར་དྲུག་ཉིན་ཅོ་ནེ་ཆོས་རྗེ་བློ་བཟང་ཉི་མས་གསེར་སྲང་བདུན་ཅུ། དངུལ་སྲང་བརྒྱའི་མཎྜལ་དང་རྟ་རྨིག་མ་བརྒྱ་དང་ལྔ་བཅུ། ཁ་བཏགས་སྟོང༌། གོས་ཡུག་བརྒྱ་དང་སུམ་བཅུ། དར་ཡུག་ལྔ་བརྒྱ། སྤུ་ཇ་སྐོ་ཊ་སུམ་བརྒྱ། ཟམ་རས་སོགས་ཁྲི་འབུལ་ལ་ཉེ་བར་ཕུལ་གསལ་བ་ཡང་རྗེ་འདི་ཉིད་ཡིན་པ་སེམས་སོརབ་ ༣༨༨། མཆོད་སྡོང་འཛམ་གླིང་རྒྱན་གཅིག་རྟེན་དང་བརྟེན་པ་བཅས་གེགས་མེད་དུ་འབྱོངས་པའི་རབ་གནས་སྐབས་དམ་ཚིག་སེམས་དཔའ་ལ་ཡེ་ཤེས་སེམས་དཔའ་དབྱེར་མེད་དུ་མཛད་པའི་ཤིས་བརྗོད་ཀྱི་ཚེ། ལྷ་ལྡན་དུ་ཐན་པས་གདུང་བཞིན་པའི་སྐབས་ཡིན་ཡང་གློ་བུར་དུ་ཆར་བབས་པ་སོགས་ཡ་མཚན་གྱི་རྟགས་མང་དུ་བྱུང༌། རྟེན་བཞེངས་ཀྱི་རིམ་པ་གསེར་ཟངས་ཀྱི་རྒྱལ་བ་བྱམས་པའི་སྐུ་ཁྲུ་བཞི་པ་དང་བཅས་པའི་གསེར་སྐུ་མང་བ། བདག་ཅག་གི་སྟོན་པ། གནས་བརྟན་བཅུ་དྲུག འཇམ་མགོན་ཙོང་ཁ་པ་སོགས་ཀྱི་སྐུ་པར། དུང་དཀར་གྱི་གཤོག་པ་གསར་བཟོ། འདུ་ཁང་དཀར་མོའི་ཡོ་བསྲང་དང་ཤིང་རྩི་ལྡེབས་བྲིས་རྒྱས་པ། འདུ་ཁང་སྟེང་ཁ་བཞི་མར་སྨན་བླ་བདེ་གཤེགས་བརྒྱད། སྟོན་པ་ཐུབ་པའི་དབང་པོ། འཕགས་པའི་གནས་བརྟན་བཅུ་དྲུག དགེ་བསྙེན་ངྷརྨ། ཧྭ་ཤང༌། རྒྱལ་ཆེན་བཞི། འདུ་ཁང་དུ་རྒྱལ་བ་གཉིས་པ་བློ་བཟང་གྲགས་པ། ྋགོང་ས་ལྔ་པ་ཆེནཔོ། པཎ་ཆེན་བློ་བཟང་ཡེ་ཤེས། སྡེ་སྲིད་སངས་རྒྱས་རྒྱ་མཚོ་བཅས་ཀྱི་སྐུ་བརྙན་སོ་སོར་མཆོད་རྫས་དང་བཅས་པ། སྟོན་པ་ཐུབ་པའི་དབང་པོའི་བཀའ་བོད་ཡུལ་དུ་འགྱུར་རོ་ཅོག་པུསྟ་ཀ་བརྒྱ་ཕྲག་བརྒལ་བ་སོགས་རྣམ་དཀར་རྟེན་བཞེངས་ཀྱི་རིམ་པ། འདུ་ཁང་གི་ལྡེབས་བྲིས་ལ་ཕྱག་ནས་མཛད་པའི་ཚེ་འཇམ་མགོན་ཙོང་ཁ་པ་ཆེན་པོའི་སྐུས་མེ་ཏོག་དངོས་སུ་འཛིན་པར་མཛད་པ་སོགས་ངོ་མཚར་བའི་མཚན་མ་མང༌། ཆོ་འཕྲུལ་སྨོན་ལམ་དང་ཚོགས་མཆོད་ཆེན་མོའི་གྲལ་དབུ་སྟར་ཆགས་བཅས་བསྟན་འགྲོའི་ཕན་བདེ་གྱེན་དུ་འདེབས་པའི་མཛད་པ་རླབས་པོ་ཆེ་བསྐྱངས། ཕྱག་ན་པདྨོ་ཚངས་དབྱངས་རྒྱ་མཚོ་ལ་ལམ་རིམ་ཆེན་མོས་མཚོན་ཟབ་རྒྱས་དམ་པའི་ཆོས་བཀའ་དུ་མ་ཕུལ། བཻ་སེར་ལས། སྤྱིར་རྗེ་བཙུན་འཇམ་པའི་དབྱངས་ཀྱིས་རྗེས་སུ་བཟུང་བའི་སྐྱེས་ཆེན་འབའ་ཞིག་ལས་གང་ཟག་རང་རྒྱུད་པ་གསེར་ཁྲིར་ཕེབས་པའི་གོ་སྐབས་མེད་ཅིང༌། དེ་ཡང་རྩེ་ཤར་སོགས་ལ་སྐུ་ན་ཕྲ་མོ་ནས་ཕེབས་ཟིན་ཀྱང་ཁྲིར་འཁྱོལ་དཀའ་བ་དང༌། འཁྱོལ་ཀྱང་སྐུ་ཚེ་མཐར་མི་ཕྱིན་པ་ཁོ་ན་མང་བ་བྱུང་འདུག་རུང༌། འཇམ་དབྱངས་དཀོན་ཅོག་ཆོས་འཕེལ་དང་འདི་གཉིས་རང་རང་གི་ཁྲི་སྐལ་བཞེད་པ་ལྟར་བསྐྱངས་ནས། སླར་ཡང་གསེར་ཁྲིར་བལྡབས་ནས་ཕེབས་པ་ནི་ཁྲི་པ་རྣམས་ཀྱི་ནང་ནས་ཁྱད་པར་དུ་འཕགས་པ་བྱང་ཆུབ་སེམས་དཔའ་ས་ཆེན་པོ་ལ་བཞུགས་པ་ཐུགས་སྨོན་གྱི་མཚམས་སྦྱོར་ཡང་དག་ཐེབས་པར་ངེས་པ་གཏིང་ནས་སྙེད་དོ། ། ཞེས་ཀྱང་གསུངས་སྣང་ངོ༌།།སྡེ་སྲིད་ཀྱིས་བཻ་སེར་རྩོམ་མཇུག་གྲུབ་པའི་༡༦༩༨ལོ་དེར་འདི་ཉིད་དགའ་ལྡན་ཁྲི་ཚབ་ཏུ་བཞུགས་པ་ཡིན། དེའི་ཕྱི་ལོ་དགུང་ལོ་རེ་བརྒྱད་པ་རབ་བྱུང་བཅུ་གཉིས་པའི་ས་གླང་༡༦༩༩ལོར་སྨོན་ལམ་ཚོགས་དབུར་ཕེབས་ནས་རྒྱུན་སྲོལ་ལྟར་ཆོས་ཀྱི་འཁོར་ལོ་རྒྱ་ཆེར་བསྐོར། ལོ་དེའི་བོད་ཟླ་གསུམ་པའི་ཚེས་གཅིག་ཉིན་ྋགོང་ས་རྒྱལ་དབང་ཚངས་དབྱངས་རྒཊཡ་མཚོ་དུས་གསུམ་རྒྱལ་བ་ཀུན་གྱི་ཡབ་གཅིག་ཤར་ཙོང་ཁ་པ་བློ་བཟང་གྲགས་པའི་འབྲོག་དགའ་ལྡན་རྣམ་པར་རྒྱལ་བའི་གླིང་དུ་ཞབས་སོར་འཁོད་པར་ཁྲི་ཆེན་འདི་ཉིད་ཀྱིས། ཤལ་དཀར་ཤུབས་ཅན་དང༌། ཐོན་ཐི་ཡུག་སོགས་དགུ་ཚན་བདུན་དང༌། ཤོད་དུ་ལྔ་རྣམས་བསྟར་ཞིང༌། མཎ་ཌལ་འབུལ་སྐབས། རྡོ་རྗེའི་སྐུ་ལ་གཡོ་བ་མི་མངའ་ཡང༌། ཆོས་ཀྱི་འཁོར་ལོ་བསྐོར་བ་དང་མྱ་ངན་ལས་མི་འདའ་བར་གསོལ་བ་བཏབ་མིན་ལ་ལྟོས་པ་ལྟ་བུའི་སྣང་བ་བསྟན་པ་སངས་རྒྱས་ཀྱི་སྲོལ་ཡིན་པས། ཞབས་པད་བསྐལ་བརྒྱར་བརྟན་དགོས་པའི་ལུང་འདྲེན་དང་བཅས་ཞུས་པས། ཚངས་དབྱངས་རྒྱ་མཚོས་ལུང་འདྲེན་དང་བཅས་པ་ཞལ་བཞེས་གནང་ཚུལ་ཡང་རབ་གསལ་གསེར་གྱི་སྙེ་མར་༥༨༢གསལ། ལོ་དེར་ཁྲི་ལས་ཐོག་པ་ཡང་སྟེང་པ་བློ་བཟང་ཆོས་འཕེལ་མངའ་རིས་ནས་ཕྱིར་ལྷ་ལྡན་བརྒྱུད་དགའ་ལྡན་དུ་ཕེབས་པ་ལ་གསེར་ཁྲི་རྩིས་འབུལ་གནང་ནས་རང་ཉིད་ཁྲི་ལས་ཟུར་ནས་ཀུན་སྤང་མཛད། དགུང་ལོ་རེ་དགུ་པ་ལྕགས་སྦྲུལ་༡༧༠༠བོད་ཟླ་གསུམ་པའི་ཚེས་གཉིས་ཉིན་སླར་ཡང་ཚོམས་ཆེ་སྲིད་ཞིའི་ཕུན་ཚོགས་སུ་རྒྱལ་དབང་ཚངས་དབྱངས་རྒྱ་མཚོ་ལ་སྐུ་ཚེ་ཡུན་དུ་བརྟན་པའི་གསོལ་འདེགས་དང་འབྲེལ་ནས་མཎ་ཌལ་རྟེན་གསུམ་དང་རྩེར་དགུ་ཚན་དང་བདུན་ཚན། ཤོད་དུ་དགུ་ཚན་གྱི་འབུལ་བ་གཏོས་ཆེར་བཏེགསརབ་ ༧༠༣། འདས་ལོ་མ་རྙེད།